เงินบาทเปิด 30.56/62
ธนาคารกรุงเทพ รายงาน เงินบาทเปิด 30.56/62 จับตาประธานเฟดแถลงนโยบายศก.ต่อวุฒิสภาสหรัฐ
1 มี.ค. 2554

ธนาคารกรุงเทพ รายงาน เงินบาทเปิด 30.56/62 จับตาประธานเฟดแถลงนโยบายศก.ต่อวุฒิสภาสหรัฐ
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.56/62 บาท/ดอลลาร์ แข็งค่าขึ้นเล็กน้อยจากช่วงเย็นวานนี้ที่ปิดตลาดที่ระดับ 30.57/59 บาท/ดอลลาร์
การเคลื่อนไหวของเงินบาทในระหว่างวันอาจจะแกว่งในกรอบแคบ เพราะยังไม่น่าจะมีปัจจัยใดที่มีผลต่อตลาดมากนัก แต่ต้องจับตาไปที่คืนนี้ในฝั่งของสหรัฐฯ ที่นายเบน เบอร์นันเก้ ประธานเฟดจะออกมาแถลงนโยบายรอบครึ่งปีต่อคณะกรรมาธิการการธนาคาร วุฒิสภาสหรัฐฯ ซึ่งหลายฝ่ายรอฟังว่าจะมีการพูดถึงมาตรการ QE ในรอบ 2 นี้อย่างไร และจะมีการใช้มาตรการ QE รอบ 3 หรือไม่
"สมาชิกวุฒิสภาสหรัฐฯ คงจะได้สอบถามประธานเฟดว่าจะดำเนินการอย่างไร คงต้องเป็น step ไปว่า QE รอบ 2 จะใช้ไปจนถึงเดือน 6 หรือไม่ ถ้าไม่ถึง จะจบเมื่อไหร่ แต่ถ้าใช้ถึงเดือน 6 แล้วจะทำอย่างไรต่อไป จะมีมาตรการ QE รอบ 3 ออกมาหรือไม่ เพราะถ้ามีการพูดถึง QE รอบ 3 ก็เชื่อว่าดอลลาร์จะร่วงแน่" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 81.80 เยน/ดอลลาร์ ส่วนเงินยูโรอยู่ที่ระดับ 1.3800 ดอลลาร์/ยูโร
นักบริหารเงิน คาดว่า วันนี้เงินบาทยังมีโอกาสแข็งค่าขึ้นได้อีก มองกรอบไว้ที่ 30.50-30.60 บาท/ดอลลาร์